P9_TA(2019)0029

Indsigelse, jf. forretningsordenens artikel 112: Genetisk modificeret sojabønne A2704-12 (ACSGMØØ5-3)

Europa-Parlamentets beslutning af 10. oktober 2019 om udkast til Kommissionens gennemførelsesafgørelse om forlængelse af tilladelsen til markedsføring af produkter, der indeholder, består af eller er fremstillet af genetisk modificeret A2704-12-sojabønne (ACS-GMØØ5-3), i henhold til Europa-Parlamentets og Rådets forordning (EF) nr. 1829/2003 (D062417/04 — 2019/2828(RSP))

(2021/C 202/04)

Europa-Parlamentet,

— der henviser til udkast til Kommissionens gennemførelsesafgørelse om forlængelse af tilladelsen til markedsføring af produkter, der indeholder, består af eller er fremstillet af genetisk modificeret A2704-12-sojabønne (ACS-GMØØ5-3), i henhold til Europa-Parlamentets og Rådets forordning (EF) nr. 1829/2003 (D062417/04,

— der henviser til Europa-Parlamentets og Rådets forordning (EF) nr. 1829/2003 af 22. september 2003 om genetisk modificerede fødevarer og foderstoffer (1), særlig artikel 11, stk. 3, og artikel 23, stk. 3,

— der henviser til afstemningen i Den Stående Komité for Fødevarekæden og Dyresundhed, jf. artikel 35 i forordning (EF) nr. 1829/2003, den 11. juni 2019, som ikke mundede ud i en udtalelse, og til afstemningen i appeludvalget den 12. juli 2019, hvor der heller ikke blev afgivet nogen udtalelse,

— der henviser til artikel 11 og 13 i Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (2),

— der henviser til udtalelse vedtaget af Den Europæiske Fødevaresikkerhedsautoritet (EFSA) den 29. november 2018 og offentliggjort den 14. januar 2019 (3),

— der henviser til sine tidligere beslutninger, hvori der gøres indsigelse mod godkendelsen af genetisk modificerede organismer (GMO'er) (4),

— der henviser til forslag til beslutning fra Udvalget om Miljø, Folkesundhed og Fødevaresikkerhed,

— der henviser til forretningsordenens artikel 112, stk. 2 og 3,

A. der henviser til, at det ved Kommissionens beslutning 2008/730/EF (5) blev tilladt at markedsføre fødevarer og foderstoffer, der indeholder, består af eller er fremstillet af genetisk modificeret sojabønne A2704-12 (sojabønne A2704-12); der henviser til, at anvendelsesområdet for denne tilladelse også omfatter markedsføring af andre produkter end fødevarer og foderstoffer, der indeholder eller består af sojabønne A2704-12, til samme anvendelsesformål som andre typer sojabønner, dog ikke til dyrkning;

B. der henviser til, at indehaveren af tilladelsen, Bayer CropScience AG, den 29. august 2017 indgav en ansøgning til Kommissionen i overensstemmelse med artikel 11 og 23 i forordning (EF) nr. 1829/2003 om forlængelse af tilladelsen (ansøgningen om forlængelse);

C. der henviser til, at EFSA den 29. november 2018 vedtog en positiv udtalelse vedrørende ansøgningen om forlængelse, som blev offentliggjort den 14. januar 2019 (6);

D. der henviser til, at sojabønne A2704-12 er udviklet med henblik på at give tolerance over for ammoniumglufosinat-baserede herbicider; der henviser til, at tolerance over for disse herbicider opnås gennem fremstilling af PAT-proteinet (phosphinothricin acetyltransferase) (7);

Supplerende herbicider

E. der henviser til, at en række undersøgelser viser, at dyrkning af herbicidtolerante genetisk modificerede (GM) afgrøder medfører en større anvendelse af disse herbicider (8); der henviser til, at det som følge heraf må forventes, at afgrøder af sojabønne A2704-12 vil blive udsat for både højere og gentagne doser af glufosinat, hvilket vil kunne føre til en større mængde restkoncentrationer i høsten;

F. der henviser til, at medlemsstaterne i henhold til Unionens seneste samordnede flerårige kontrolprogram (for 2020, 2021 og 2022) (9) ikke er forpligtet til at måle restkoncentrationer af glufosinat i importerede sojabønner; der henviser til, at det ikke kan udelukkes, at sojabønne A2704-12 eller produkter afledt heraf til fødevarer og foderstoffer vil overskride Unionens maksimalgrænseværdier, som er blevet indført med henblik på at sikre et højt forbrugerbeskyttelsesniveau;

G. der henviser til, at glufosinat er klassificeret som reproduktionstoksisk (Det Europæiske Kemikalieagentur — kategori 1B) og dermed er omfattet af udelukkelseskriterierne i Europa-Parlamentets og Rådets forordning (EF) nr. 1107/2009 (10); der henviser til, at godkendelsen af glufosinat til anvendelse i Unionen udløb den 31. juli 2018 (11);

H. der henviser til, at den måde, hvorpå genetisk modificerede planter nedbryder supplerende herbicider, og sammensætningen og dermed toksiciteten af nedbrydningsprodukterne (metabolitter) kan skyldes selve den genetiske modifikation (12);

I. der henviser til, at vurdering af herbicidrester og deres metabolitter i genmodificerede planter anses for at ligge uden for ansvarsområdet for EFSA's Panel for Genetisk Modificerede Organismer;

Medlemsstaternes bemærkninger:

J. der henviser til, at medlemsstaterne indsendte mange kritiske bemærkninger til EFSA i løbet af den tre måneder lange høringsperiode (13); der henviser til, at de mest kritiske bemærkninger vedrører det forhold, at det er umuligt at foretage en korrekt vurdering af risiciene i forbindelse med anvendelsen af sojabønne A2704-12 i fødevarer og foderstoffer, fordi der ikke er fortaget et tilstrækkeligt antal og tilstrækkeligt varierede feltundersøgelser, at der er en generel mangel på data om restkoncentrationer af glufosinat, og at der mangler kroniske eller subkroniske toksicitetsundersøgelser; der henviser til, at flere medlemsstater påpeger, at miljøovervågningsplanen hverken er i overensstemmelse med Europa-Parlamentets og Rådets direktiv 2001/18/EF (14) og de tilsvarende retningslinjer eller med EFSA's vejledning om miljøovervågning efter markedsføring (2011); der henviser til, at flere medlemsstater udtrykker bekymring over indvirkningen af dyrkning af sojabønne A2704-12 på biodiversiteten og folkesundheden i producerende og eksporterende lande;

K. der henviser til, at en uafhængig undersøgelse konkluderer, at EFSA's risikovurdering ikke er acceptabel i sin nuværende form (15), da den ikke identificerer videnshuller og usikkerheder og ikke foretager en korrekt vurdering af sojabønne A2704-12's samlede sikkerhed og potentielle toksicitet; der henviser til, at det i undersøgelsen konstateres, at EFSA ikke har taget hensyn til ændringer, der har fundet sted i den 10-årige periode siden den første godkendelse af sojabønne A2704-12, vedrørende de agronomiske betingelser, som herbicidresistente sojabønner dyrkes under, for eksempel det stigende antal problemer med herbicidresistent ukrudt, der kræver stadig større mængder af herbicider;

Opretholdelse af Unionens internationale forpligtelser

L. der henviser til, at forordning (EF) nr. 1829/2003 fastsætter, at genetisk modificerede fødevarer eller foderstoffer ikke må have negative virkninger for menneskers eller dyrs sundhed eller for miljøet, og at Kommissionen skal tage hensyn til de relevante bestemmelser i EU-retten og andre legitime forhold af relevans for den pågældende sag, når den udarbejder sin afgørelse; der henviser til, at disse legitime faktorer bør omfatte Unionens forpligtelser i henhold til FN's mål for bæredygtig udvikling (SDG), Parisaftalen om klimaændringer og FN's konvention om den biologiske mangfoldighed;

M. der henviser til, at en nylig rapport fra FN's særlige rapportør om retten til fødevarer viste, at farlige pesticider, navnlig i udviklingslandene, har katastrofale konsekvenser for sundheden og potentielt kan føre til menneskerettighedskrænkelser mod landbrugere og landbrugsarbejdere, samfund, der bor i nærheden af landbrugsarealer, oprindelige samfund og gravide kvinder og børn (16); der henviser til, at mål 3.9 for bæredygtig udvikling sigter mod væsentligt at reducere antallet af dødsfald og sygdomme forårsaget af farlige kemikalier og luft-, vand- og jordforurening inden 2030 (17);

N. der henviser til, at skovrydning er en væsentlig årsag til tab af biodiversitet; der henviser til, at emissioner fra arealanvendelse og ændringer i arealanvendelsen, hovedsagelig på grund af skovrydning, er den næststørste årsag til klimaændringer efter afbrænding af fossile brændstoffer (18); der henviser til, at Parisaftalen og den globale strategiplan for biodiversitet for 2011-2020, herunder Aichimålene for biodiversitet, der blev vedtaget under konventionen om biologisk mangfoldighed, understøtter indsatsen for en bæredygtig skovforvaltning, -beskyttelse og genopretning (19);

O. der henviser til, at mål 15 for bæredygtig udvikling omfatter målet om at standse skovrydning inden 2020 (20); der henviser til, at skove spiller en multifunktionel rolle, som understøtter opnåelsen af de fleste af målene for bæredygtig udvikling (21);

P. der henviser til, at sojaproduktion er en af de vigtigste faktorer i forbindelse med skovrydning i Amazon-, Cerrado- og Gran Chacoskovene i Sydamerika; der henviser til, at 97 % og 100 % af den soja, der dyrkes i henholdsvis Brasilien og Argentina, er genmodificeret soja (22); der henviser til, at sojabønne A2704-12 er tilladt til dyrkning i bl.a. Brasilien og Argentina (23);

Q. der henviser til, at Den Europæiske Union er verdens næststørste sojaimportør, og at størstedelen af den soja, der importeres til Unionen, er til dyrefoder; der henviser til, at Kommissionens analyse viste, at soja historisk set har været EU's primære årsag til global skovrydning og dermed forbundne emissioner og tegner sig for næsten halvdelen af den skovrydning, der er indlejret i al import til Unionen (24);

R. der henviser til, at ni genetisk modificerede sojabønner, der er godkendt til dyrkning i Brasilien, allerede er godkendt til import til Unionen som fødevare og foderstoffer; der henviser til, at der desuden afventes tilladelse til import til Unionen af fødevarer og foderstoffer for tre genetisk modificerede sojabønner, som er godkendt til dyrkning i Brasilien, herunder sojabønne A2704-12 (25);

S. der henviser til, at en nylig pan-EU-undersøgelse viser, at næsten 90 % af respondenterne mener, at der er behov for ny lovgivning for at sikre, at de produkter, der sælges i Unionen, ikke bidrager til den globale skovrydning (26);

Udemokratisk proces

T. der henviser til, at hverken afstemningen i Den Stående Komité for Fødevarekæden og Dyresundhed, jf. artikel 35 i forordning (EF) nr. 1829/2003, der fandt sted den 11. juni 2019, eller afstemningen i appeludvalget, der fandt sted den 12. juli 2019, mundede ud i en udtalelse, hvilket betyder, at godkendelsen ikke støttes af et kvalificeret flertal af medlemsstaterne;

U. der henviser til, at Kommissionen både i begrundelsen til sit lovgivningsmæssige forslag, der blev forelagt den 22. april 2015, om ændring af forordning (EF) nr. 1829/2003 for så vidt angår medlemsstaternes mulighed for at begrænse eller forbyde anvendelse af genetisk modificerede fødevarer og foderstoffer på deres område og i begrundelsen til det lovforslag, der blev forelagt den 14. februar 2017, om ændring af forordning (EU) nr. 182/2011 beklagede den omstændighed, at Kommissionen siden ikrafttrædelsen af forordning (EF) nr. 1829/2003 havde vedtaget afgørelser om tilladelser uden støtte i udtalelser fra Medlemsstatsudvalget, og at tilbagegivelse af sager til Kommissionen med henblik på en endelig afgørelse — hvilket i høj grad er en undtagelse fra den generelle procedure — var blevet normen for beslutningstagningen i forbindelse med tilladelser til GM-fødevarer og -foder; der henviser til, at formanden for Kommissionen ved flere lejligheder har beklaget denne praksis og betegnet den som udemokratisk (27);

V. der henviser til, at Parlamentet i sin 8. valgperiode vedtog beslutninger, hvori der gøres indsigelse mod markedsføring af GMO'er til fødevarer og foder (33 beslutninger) og til dyrkning af GMO'er i Unionen (tre beslutninger); der henviser til, at der ikke var et kvalificeret flertal blandt medlemsstaterne for at give tilladelse til nogen af disse genetisk modificerede organismer; der henviser til, at Kommissionen — til trods for, at den selv har anerkendt de demokratiske mangler, medlemsstaternes manglende støtte og Parlamentets indvendinger — fortsat godkender GMO'er, selv om den ikke er juridisk forpligtet hertil;

1. mener, at udkastet til Kommissionens gennemførelsesafgørelse indebærer en overskridelse af de gennemførelsesbeføjelser, der er fastsat i forordning (EF) nr. 1829/2003;

2. mener, at udkastet til Kommissionens gennemførelsesafgørelse ikke er i overensstemmelse med EU-retten, fordi det ikke er foreneligt med målet for forordning (EF) nr. 1829/2003, som i overensstemmelse med de generelle principper, der er fastlagt i Europa-Parlamentets og Rådets forordning (EF) nr. 178/2002 ( 28 ) , er at give et grundlag for at sikre et højt niveau for beskyttelse af menneskers liv og sundhed, af dyrs sundhed og velfærd, af miljøet og af forbrugernes interesser i relation til genetisk modificerede fødevarer og foderstoffer, samtidig med at det sikres, at det indre marked fungerer tilfredsstillende;

3. anmoder Kommissionen om at trække udkastet til gennemførelsesafgørelse tilbage;

4. gentager sit tilsagn om at fortsætte arbejdet med Kommissionens forslag om ændring af forordning (EU) nr. 182/2011; opfordrer Rådet til hurtigst muligt at fortsætte sit arbejde med Kommissionens forslag;

5. opfordrer Kommissionen til at suspendere alle gennemførelsesafgørelser vedrørende ansøgninger om godkendelse af GMO'er, indtil godkendelsesproceduren er blevet ændret på en sådan måde, at manglerne ved den nuværende procedure, som har vist sig at være uhensigtsmæssig, er afhjulpet;

6. opfordrer Kommissionen til at trække forslag til tilladelser af genetisk modificerede organismer tilbage, hvis Den Stående Komité for Fødevarekæden og Dyresundhed ikke afgiver nogen udtalelse, hvad enten det er til dyrkning eller til anvendelse i fødevarer og foderstoffer;

7. opfordrer Kommissionen til ikke at godkende nogen herbicidtolerante genetisk modificerede planter uden en fuldstændig vurdering af restkoncentrationerne fra sprøjtning med supplerende herbicider, af metabolitter og kommercielle blandinger heraf, sådan som de anvendes i dyrkningslandene;

8. opfordrer Kommissionen til fuldt ud at integrere risikovurderingen af anvendelsen af supplerende herbicider og restkoncentrationer heraf i risikovurderingen af herbicidtolerante GM-planter, uanset om den pågældende GM-plante er bestemt til dyrkning i Unionen eller til at blive importeret til Unionen til fødevare- og foderbrug;

9. opfordrer Kommissionen til ikke at tillade import af genetisk modificerede planter til anvendelse i fødevarer og foderstoffer, som er gjort tolerante over for et herbicid, der ikke er godkendt til anvendelse i Unionen, i dette tilfælde glufosinat;

10. minder om, at målene for bæredygtig udvikling kun kan nås, hvis forsyningskæderne bliver bæredygtige, og der skabes synergier mellem politikker ( 29 )

11. gentager sin foruroligelse over, at EU's store afhængighed af import af dyrefoder i form af sojabønner forårsager skovrydning i tredjelande ( 30 )

12. opfordrer Kommissionen til ikke at tillade import af genetisk modificerede sojabønner, medmindre det kan påvises, at dyrkning af disse ikke bidrager til skovrydning;

13. opfordrer indtrængende Kommissionen til at gennemgå alle sine nuværende godkendelser af genmodificeret soja i lyset af Unionens internationale forpligtelser, herunder i henhold til Parisaftalen, FN's konvention om den biologiske mangfoldighed og målene for bæredygtig udvikling;

14. pålægger sin formand at sende denne beslutning til Rådet og Kommissionen samt til medlemsstaternes regeringer og parlamenter.

(1) EUT L 268 af 18.10.2003, s. 1.

(2) EUT L 55 af 28.2.2011, s. 13.

(3) Videnskabelig udtalelse om vurdering af genetisk modificeret sojabønne A2704-12 med henblik på forlængelse af tilladelsen i henhold til forordning (EF) nr. 1829/2003 (ansøgning EFSA-GMO-RX-009), EFSA Journal 2019; 17(1):5523, https://efsa.onlinelibrary.wiley.com/doi/epdf/10.2903/j.efsa.2019.5523

(4) I sin 8. valgperiode vedtog Parlamentet 36 beslutninger, hvori der gøres indsigelse mod godkendelsen af genetisk modificerede organismer.

(5) Kommissionens beslutning 2008/730/EF af 8. september 2008 om tilladelse til markedsføring af produkter, der indeholder, består af eller er fremstillet af genetisk modificeret A2704-12-sojabønne (ACS-GMØØ5-3), i henhold til Europa-Parlamentets og Rådets forordning (EF) nr. 1829/2003 (EUT L 247 af 16.9.2008, s. 50).

(6) EFSA Journal 2019; 17(1):5523.

(7) Udtalelse fra Ekspertpanelet for Genetisk Modificerede Organismer (GMO) om en ansøgning (Reference EFSA-GMO-NL-2005-18) om markedsføring af glufosinattolerant sojabønne A2704-12 til anvendelse i fødevarer og foderstoffer, import og forarbejdning i henhold til forordning (EF) nr. 1829/2003 fra Bayer CropScience, EFSA Journal (2007) 524, s. 1. https://efsa.onlinelibrary.wiley.com/doi/epdf/10.2903/j.efsa.2007.524

(8) Se f.eks. Bonny S, Genetically Modified Herbicide-Tolerant Crops, Weeds, and Herbicides: Overview and Impact, Environmental Management, Januar 2016; 57(1):31-48, https://www.ncbi.nlm.nih.gov/pubmed/26296738 og Charles M Benbrook, Impacts of genetically engineered crops on pesticide use in the U.S. — the first sixteen years, Environmental Sciences Europe; nr. 24, artikelnummer: 24 (2012), https://enveurope.springeropen.com/articles/10.1186/2190-4715-24-24.

(9) Kommissionens gennemførelsesforordning (EU) 2019/533 af 28. marts 2019 om et samordnet flerårigt EU-kontrolprogram for 2020, 2021 og 2022 med det formål at sikre overholdelse af maksimalgrænseværdierne for pesticidrester i og på vegetabilske og animalske fødevarer og at vurdere forbrugernes eksponering for disse rester (EUT L 88 af 29.3.2019, s. 28).

(10) Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (EUT L 309 af 24.11.2009, s. 1).

(11) https://ec.europa.eu/food/plant/pesticides/eu-pesticides-database/public/?event=activesubstance.detail&language=EN&selectedID=1436

(12) Ifølge EFSA er dette for eksempel tilfældet, når det supplerende herbicid er glyphosat; EFSA's gennemgang af de eksisterende maksimalgrænseværdier for restkoncentrationer af glyphosat i henhold til artikel 12 i forordning (EF) nr. 396/2005, 2018, s. 12 https://www.efsa.europa.eu/fr/efsajournal/pub/5263

(13) Bilag G — Medlemsstaternes kommentarer http://registerofquestions.efsa.europa.eu/roqFrontend/questionLoader?question=EFSA-Q-2018-00992

(14) Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF (EFT L 106 af 17.4.2001, s. 1).

(15) Testbiotechs bemærkninger til EFSA's vurdering af genetisk modificeret A2704-12-sojabønne https://www.testbiotech.org/en/content/testbiotech-comment-soybean-a2704-12-renewal

(16) https://www.ohchr.org/EN/Issues/Environment/ToxicWastes/Pages/Pesticidesrighttofood.aspx

(17) https://www.un.org/sustainabledevelopment/health/

(18) Meddelelse fra Kommissionen af 23. juli 2019 til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — »Intensivering af EU's indsats for at beskytte og genoprette verdens skove«, COM(2019)0352, s. 1.

(19) Idem, s. 2.

(20) Se mål 15.2: https://www.un.org/sustainabledevelopment/biodiversity/

(21) COM(2019)0352, s. 2.

(22) International Service for the Acquisition of Agri-biotech Applications (2017) ‘Global status of commercialized biotech/GM crops in 2017’ ISAAA Brief No. 53, s. 16 og s. 21. http://www.isaaa.org/resources/publications/briefs/53/download/isaaa-brief-53-2017.pdf

(23) https://www.isaaa.org/gmapprovaldatabase/event/default.asp?EventID=161

(24) Europa-Kommissionen — teknisk rapport 2013 — 063 med titlen »The impact of EU consumption on deforestation: Comprehensive analysis of the impact of EU consumption on deforestation«, s. 23-24, http://ec.europa.eu/environment/forests/pdf/1.%20Report%20analysis%20of%20impact.pdf: Mellem 1990 og 2008 importerede Unionen vegetabilske og animalske produkter, som indirekte resulterede i 90 000 km2 skovrydning. De vegetabilske produkter tegnede sig for 74 000 km2 (82 %) af dette, og heraf udgjorde de olieholdige afgrøder den største andel (52 000 km2). Sojabønner og sojakage tegnede sig for 82 % af dette (42 600 km2) svarende til 47 % af EU's samlede import af indlejret skovrydning.

(25) Disse tal fås ved at krydstjekke GM-godkendelsesdatabasen for International Service for the Acquiring of Agritech Applications (https://www.isaaa.org/gmapprovaldatabase/approvedeventsin/default.asp?CountryID=BR&Country=Brazil) med EU-registret over genetisk modificerede fødevarer og foderstoffer (https://ec.europa.eu/food/plant/gmo/eu_register_en) — begge tilgået september 2019.

(26) https://www.fern.org/news-resources/press-release-87-per-cent-of-europeans-support-new-laws-to-combat-global-deforestation-new-poll-shows-1963/

(27) Se bl.a. åbningstalen til Europa-Parlamentets plenarmøde, der er medtaget i de politiske retningslinjer for den næste Europa-Kommission (Strasbourg, den 15. juli 2014), eller talen om Unionens tilstand i 2016 (Strasbourg, den 14. september 2016).

(28) Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT L 31 af 1.2.2002, s. 1).

(29) Europa-Parlamentets beslutning af 11. september 2018 om gennemsigtig og ansvarlig forvaltning af naturressourcer i udviklingslandene: skove (Vedtagne tekster, P8_TA(2018)0333), punkt 67.

(30) Idem.